KIRJALLINEN KYSYMYS E-2778/00

esittäjä(t): Christopher Huhne (ELDR) komissiolle

(1. syyskuuta 2000)

Aihe: Luomuviljely

Mikä on komission arvio siirtymäajasta, joka eri jäsenvaltioissa tarjotaan puutarhaviljelijöille, jotka siirtyvät luomutuotantoon? Onko totta, että siirtymäajat vaihtelevat vain kuudesta kuukaudesta kahteen vuoteen eri jäsenvaltioissa? Tiedustelen lisäksi komissiolta, hyväksyykö kaikissa jäsenvaltioissa luomutuotantoon siirtymisen ammattialajärjestö tms. (esim. Yhdistyneessä kuningaskunnassa Soil Association) vai säädetäänkö siitä muutoin? Harkitseeko komissio kattavan standardin tai ainakin kattavia pakkausmerkintöjä edellyttävää direktiiviä kilpailun vääristymisen estämiseksi?

Franz Fischlerin komission puolesta antama vastaus

(4. lokakuuta 2000)

Neuvoston asetuksen (ETY) N:o 2091/91(1) liitteessä I olevassa A osassa säädetään, että luonnonmukaisen viljelyn periaatteita on puutarhakasvien osalta noudatettava vähintään kahden vuoden siirtymävaiheen ajan ennen kylvöä. Monivuotisten kasvien (esimerkiksi hedelmäpuut) kohdalla siirtymäkausi on vähintään kolme vuotta ennen kasvien ensimmäistä satoa. Lisäksi säädetään, että tarkastuslaitos voi toimivaltaisen viranomaisen hyväksynnällä joissakin tapauksissa pidentää tai lyhentää mainittua vaihetta ottaen huomioon lohkon aiemman käytön.

Neuvosto on siten sallinut joustavuutta siirtymävaiheen pituudessa, jotta lohkon aiempi käyttö voidaan ottaa huomioon. Joustavuuden täytäntöönpanon suorittavat hyväksytyt tarkastuslaitokset jäsenvaltion valvonnassa. Asetuksessa säädetään siirtymävaiheesta, jotta voitaisiin taata aiemmasta lannoitteiden ja torjunta-aineiden käytöstä aiheutuneiden jäämien poistuminen maasta ennen kuin siitä saatua satoa markkinoidaan luonnonmukaisena. Asetuksessa säädetään myös, että kun luonnonmukaista menetelmää aletaan käyttää, tarkastuslaitoksen on käytävä tilalla, laadittava kuvaus viljelylohkoista ja todettava päivä, jolloin tilalla on viimeksi käytetty luonnonmukaisessa viljelyssä kiellettyjä lannoitteita ja torjunta-aineita(2). Tarkastuslaitos voi siis hyvinkin jäsenvaltion valvonnassa päättää, voidaanko siirtymävaihetta jossakin tapauksessa lyhentää.

Asetuksen (ETY) N:o 2092/91 antamisen jälkeen komissio on keskustellut monta kertaa luonnonmukaista viljelyä käsittelevän pysyvän komitean työryhmässä tämän säännöksen täytäntöönpanosta jäsenvaltioissa. Hiljattain käytiin keskustelu, jossa jäsenvaltiot selostivat käytäntöjään tapauksissa tai olosuhteissa, joissa ne hyväksyvät siirtymävaiheen lyhentämisen. Ilmeni, että kaikissa jäsenvaltioissa siirtymävaihetta voidaan lyhentää tietyin ehdoin, jotka käytännössä vaihtelevat jossain määrin. Lyhentäminen hyväksytään kuitenkin vain, jos on osoitettu, että lohkot ovat olleet luonnontilassa tai eivät ole olleet käytössä taikka niiden käsittelemisestä asetuksen (ETY) N:o 2092/91 vastaisilla aineilla on kulunut vähintään kaksi vuotta. Joissakin jäsenvaltioissa on kuitenkin käytäntönä, että siirtymävaihe ei missään olosuhteissa voi olla lyhyempi kuin 12 kuukautta. Useimmissa jäsenvaltioissa tällaista vähimmäisaikaa ei kuitenkaan sovelleta.

Komissio harkitsee parhaillaan edellä mainitussa työryhmässä mahdollisuutta sisällyttää tällainen ehdotonta vähimmäisaikaa koskeva sääntö asetuksen liitteeseen I. Kaikkien jäsenvaltioiden kantaa tähän ei vielä tiedetä, mutta ensimmäisistä reaktioista on pääteltävissä, että jotkut jäsenvaltiot haluavat säilyttää suuren joustavuuden siirtymävaiheen määrittelyssä silloin, kun on osoitettu riittävän hyvin, että asetuksen (ETY) N:o 2092/91 vastaisten lannoitteiden tai torjunta-aineiden käytöstä on kulunut tietty aika.

Lopuksi on tähdennettävä, että asetus ei estä yksityisiä järjestöjä antamasta tiukempia säännöksiä oman yksityisen merkintänsä käyttämiselle.

(1) Maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24. kesäkuuta 1991 annettu neuvoston asetus (ETY) N:o 2092/91 (EYVL L 198, 22.7.1991), sellaisena kuin se on viimeksi muutettuna komission asetuksella (EY) N:o 1437/2000 (EYVL L 161, 1.7.2000).

(2) Katso asetuksessa (ETY) N:o 2092/91 olevan liitteen III A1 osan 2 kohta.